Înalta Curte de Casaţie şi Justiţie (ICCJ) a decis, marţi, completarea Biroului Electoral Central cu reprezentantul PMP, după ce a admis contestaţia formulată de reprezentanţii formaţiunii politice. Decizia instanţei este definitivă.
Reamintim că luni, Curtea Supremă a invalidat și decizia BEC prin care a fost respins protocolul Alianței Dreapta Unită.
"Cu majoritate, admite contestaţia formulată de contestatorul Partidul Mişcarea Populară. Anulează în parte Procesul verbal nr.1 PV/BEC 2024 din data de 16.03.2024 emis de intimatul Biroul Electoral Central, în ceea ce priveşte respingerea propunerii făcute de Partidul Mişcarea Populară, de completare a Biroului Electoral Central cu reprezentantul contestatorului", arată magistraţii Înaltei Curţi de Casaţie şi Justiţie în decizia pronunţată marţi seară, citată de News.ro.
De asemenea, instanţa dispune completarea Biroului Electoral Central cu reprezentantul desemnat de contestatorul Partidul Mişcarea Populară, decizia fiind definitivă.
PMP cere demisia președintelui BEC, Toni Greblă
Eugen Tomac, președintele PMP, a cerut miercuri demisia lui Toni Greblă de la șefia Autorității Electorale Permanente. Tomac îl acuză pe Greblă că a oprit ilegal subvenția pentru PMP și că a respins în cadrul Biroului Electoral Central, din care face parte, înscrierea Alianței Dreapta Unită la alegerile locale și europarlamentare.
Greblă a fost parlamentar PSD, prefect PSD și șef de organizație județeană PSD și a fost nominalizat de PSD la Curtea Constituționașă. El a fost susținut la șefia AEP de PSD și PNL, în ciuda protestelor opoziției și a unei părți a societății civile, care au cerut un independent politic la șefia unei instituții – cheie în democrație.
"Deciziile Înaltei Curți de Casație și Justiție privind validarea protocolului de constituire a Alianței Dreapta Unită, formată din USR, PMP și Forța Dreptei, precum și anularea deciziei BEC prin care se hotărâse respingerea reprezentantul PMP în Biroul Electoral Central, sunt două decizii esențiale pentru democrația românească", arată un comunicat al PMP.
****